### 26.    Kvalitetsstandarder 2019 for personlig pleje, praktisk hjælp, forebyggende besøg samt træning mm. efter Serviceloven

**Åbent**

Sagsnr.: 326-2018-30180       J.nr.: 27.36.00           Dokumentnr.:
326-2018-296293

**Sagstype**

Beslutning

**Resume og sagens baggrund**

Kommunalbestyrelsen skal årligt godkende
kvalitetsstandarder, som beskriver serviceniveauet for indsatser på
Servicelovens område, såsom pleje, praktisk hjælp, træning mm.

Kvalitetsstandarderne formidler de politiske beslutninger om
mål og prioritering i forbindelse med opgaveløsningen i forhold til målgruppen,
voksne over 18 år.

Sagen har nu været i høring i Ældreråd og Handicapråd,
hvilke ikke havde bemærkninger til Kvalitetsstandarden 2019.

**Indstillinger**

Direktøren indstiller, at forslag til Kvalitetsstandarder
for 2018 godkendes

**Behandling**

Ældre- og Sundhedsudvalget, Økonomiudvalget,
Kommunalbestyrelsen

**Sagsfremstilling**

Kvalitetsstandarderne formidler de politiske beslutninger om
mål og prioritering og fastsætter serviceniveauet for den konkrete hjælp.

Kommunalbestyrelsen skal årligt udarbejde
kvalitetsstandarder for ydelser bevilliget efter Ser-viceloven, herunder pleje,
praktisk hjælp, træning etc.

Kvalitetsstandarderne benyttes som oplysning til borgerne
om, hvilke muligheder de har for hjælp og støtte. Dette skaber gennemsigtighed,
hvilket giver mulighed for dialog og forventningsafstemning, samt styrker
borgernes retssikkerhed.

Kvalitetsstandarderne benyttes også som et ledelsesredskab
til opfølgning på sammenhæng mellem de mål, som politikerne fastsætter, de
konkrete afgørelser der træffes i forhold til den enkelte borger samt de
ydelser, der faktisk leveres i borgerens hjem.

I det daglige arbejde bruges kvalitetsstandarderne som ramme
for tildeling af ydelser og levering af hjælp samt opfølgning og tilsyn med
hjælpen.

I de enkelte kvalitetsstandarder er det synliggjort, hvad
borgeren kan forvente i forhold de konkrete indsatser, men også ud fra hvilke
kriterier borgeren kan bevilliges hjælp, samt hvilke krav der stilles til
borgeren.

Kvalitetsstandarderne indgår som en del af den kontrakt, der
indgås med de enkelte leverandører af hjælpen (kommunale som private), blandt
andet for at sikre et ensartet serviceniveau til borgerne uanset bopæl og valg
af leverandør.

Med godkendelse af Værdighedspolitikken i juni 2016 samt
strategien for det gode og værdige ældreliv i oktober 2016 blev baggrunden for
en revideret samarbejdsmodel med borgeren grundlagt. Strategien danner basis
for det kommunale virke på ældreområdet både i forhold til løsning af myndighedsopgaver
såvel som i det direkte møde med borgeren i forbindelse med opgaveløsningen.

Strategien samt Kalundborg Kommunes Handicappolitik 2016 har
som tidligere dannet rammen for udarbejdelsen af Kvalitetsstandarder 2019
sammen med det godkendte budget for 2019 samt den revideret udgave af
Servicelovens §§ pr. 1. januar 2018.

Strategien for det gode og værdige ældreliv taler ind i et
velfærdsparadigme, hvor vores vel-færdsforståelse forandres og nye elementer og
vinkler bygges på vores praksis. Det betyder, at forståelsen om, at den
kommunale opgave er at levere serviceydelser for og til borgerne, erstattes af
en ny forståelse, hvor kommunen i langt højere grad bliver samarbejdspartner og
facilitator i et fællesskab. I dette perspektiv er der fokus på, at opgaven
løses sammen med borgerne. Velfærd bliver i denne forståelse at skabe gode og
værdige (ældre)liv i fællesskab i det omfang, som borgerens ressourcer rækker.

I den reviderede udgave af Serviceloven, der trådte i kraft
1. januar 2018, er der i højere grad fokus på den enkelte borgers
udviklingspotentiale samt dennes ansvar for at udnytte potentialet. Samtidig
skal det sikres, at den enkelte borger får en sammenhængende og helhedsorienteret
indsats, der modsvarer dennes behov.

I Kalundborg Kommunes budget 2019 er der afsat midler til at
videreføre det serviceniveau, der allerede er gældende, hvorfor der ikke er de
store ændringer i forhold til Kvalitetsstandard for 2018.

Hvad angår klippekortsordning til borgere på kommunens
plejecentre, er der i forbindelse med godkendelse af budget for 2019 besluttet
at videreføre dette tilbud i uændret form ved overgang fra puljemidler til
ordinær drift. Det betyder, at samtlige borgere på kommunens plejecentre
tilbydes en halv time pr. uge til valgfrie indsatser. Tiden kan puljes til 2
timer sammenlagt.

Forslaget til Kvalitetsstandarder 2018 er vedlagt som bilag,
og ændringerne fra 2018 til 2019 er markeret med rødt.

*Handicaprådet høringssvar fra den 13. november 2019:*

Ingen Bemærkninger

*Ældrerådet høringssvar fra den 26. november 2019:*

Ingen bemærkninger til Kvalitetsstandard 2019.

Ældrerådet savner derimod en kvalitetsstandard for
akutfunktionen. Ældrerådet er bekendt med, at Danske Ældreråd vil arbejde for,
at kvalitetsstandarden for kommunale akutfunktioner, som den er beskrevet af
Sundhedsstyrelsen, skal efterleves i samtlige kommuner. Det vil Danske Ældreråd
gøre gennem dialog på nationalt plan, ligesom dialogen også skal ud i kommunerne.

**Økonomiske konsekvenser**

Ingen

**Ældre- og Sundhedsudvalgets
møde den 4. december 2018:**

Anbefales.

**Økonomiudvalgets møde den 12.
december 2018:**

Anbefales.

**Bilag**

|  |  |
| --- | --- |
| Forslag til Kvalitetsstandard 2019 med rettelser | 326-2018-267226 |